CELEX: 52020PC0233
Language: lv
Date: 2020-06-02
Title: Priekšlikums EIROPAS PARLAMENTA UN PADOMES REGULA ar ko attiecībā uz tās pārejas noteikumiem groza Regulu (ES) 2016/1628, lai risinātu Covid-19 krīzes ietekmi

EIROPAS KOMISIJA
            Briselē, 2.6.2020
            COM(2020) 233 final
            2020/0113(COD)
            Priekšlikums
            EIROPAS PARLAMENTA UN PADOMES REGULA
            ar ko attiecībā uz tās pārejas noteikumiem groza Regulu (ES) 2016/1628, lai risinātu Covid-19 krīzes ietekmi
            (Dokuments attiecas uz EEZ)
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Covid-19 pandēmija rada būtiskus traucējumus piegādes ķēdē, kas ir ietekmējis autoceļiem neparedzētas mobilās tehnikas (NRRM) ražotāju spēju ievērot dažus termiņus, kas noteikti Eiropas Parlamenta un Padomes  Regulā (ES) 2016/1628 (2016. gada 14. septembris) par prasībām attiecībā uz autoceļiem neparedzētas mobilās tehnikas iekšdedzes motoru gāzveida un daļiņveida piesārņotāju emisiju robežvērtībām un tipa apstiprināšanu.
            
            
               Šajā regulā ir noteiktas jaunas emisiju robežvērtības, dēvētas par “V posmu”, kas paredzētas, lai samazinātu pašreizējo gaisa piesārņotāju emisijas no autoceļiem neparedzētas mobilās tehnikas motoriem. Ņemot vērā dažu ražotāju strukturālās grūtības pāriet uz V posma emisiju robežvērtībām, regulā ir noteikts zināms sagatavošanās laiks, lai veiktu šo pāreju. 
            
            
               Saskaņā ar 58. panta 5. punktā noteiktajiem pārejas periodiem un regulas III pielikumā noteiktajiem datumiem ražotāji līdz 2020 gada 30. jūnijam var ražot NRMM, kas aprīkota ar šādu kategoriju pārejas motoriem: NRE jaudas diapazonā <56 kW un ≥130kW, NRG, NRSh, NRS, IWP un IWA jaudas diapazonā 19 ≤ P < 300, SMB un ATS. Tad tiem ir laiks līdz 2020. gada 31. decembrim, lai laistu šīs mašīnas Savienības tirgū.
            
            
               Tomēr Covid-19 uzliesmojums ir izraisījis pilnīgus pārtraukumus detaļu un sastāvdaļu piegādē, un ražotājiem izveidojušies motoru un nepabeigtu izstrādājumu krājumi. Šī traucējuma sekas ir tādas, ka daudzi motoru un tehnikas ražotāji nevarēs ievērot iepriekš minētos termiņus, neciešot nopietnus ekonomiskos zaudējumus. 
            
            
               Šī neparedzētā traucējuma kontekstā NRMM un traktoru, kas aprīkoti ar pārejas motoriem, ražošanas un laišanas tirgū datumi tiek atlikti par divpadsmit mēnešiem. Šo atlikšanu nepiemēro pārejas motoriem, uz kuriem attiecas 58. panta 5. punkta otrajā, trešajā un ceturtajā daļā noteiktie datumi.
            
            
               Ņemot vērā to preču sezonalitāti, kuros tiks uzstādīti pārejas motori, pagarinājums par 12 mēnešiem ir pamatots. Tas jo īpaši attiecas uz traktoriem un dārza iekārtām. Turklāt ir grūti paredzēt precīzu kavējumu ilgumu, ar ko nāksies saskarties, lai pabeigtu skartās preces (piem., iekšējo ūdensceļu kuģus). Visbeidzot, būtu jāņem vērā, ka neatkarīgi no pagarinājuma ilguma uzņēmējiem nebūs intereses vēl vairāk aizkavēt pabeigšanu un laišanu tirgū tādai tehnikai, transportlīdzekļiem un kuģiem, kuru dēļ viņiem jau ir radušās izmaksas.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Līguma par Eiropas Savienības darbību 114. pants
               
            
            
               •Subsidiaritāte (neekskluzīvas kompetences gadījumā) 
            
            
               
                  Subsidiaritātes principu piemēro, jo priekšlikums nav Savienības ekskluzīvā kompetencē.
               
               
                  Tā kā priekšlikums ir saistīts ar grozījumiem spēkā esošajos ES tiesību aktos, tikai ES var konstruktīvi risināt šos jautājumus. Turklāt politikas mērķus nevar pietiekami labi sasniegt ar dalībvalstu rīcību.
               
               
                  Eiropas Savienības rīcība ir nepieciešama, lai izvairītos no šķēršļiem vienotajā tirgū, jo īpaši NRMM motoru jomā, kā arī pamatojoties uz gaisa piesārņojuma starptautisko būtību. 
               
               
                  Tādēļ šis priekšlikums atbilst subsidiaritātes principam.
               
            
            
               •Proporcionalitāte
            
            
               
                  Priekšlikums atbilst proporcionalitātes principam, jo tas nosaka tikai to, kas nepieciešams, lai sasniegtu mērķi garantēt iekšējā tirgus pareizu darbību, vienlaikus nodrošinot augstu sabiedrības drošības un vides aizsardzības līmeni. Piedāvātā pagarinājuma ilgums ir samērīgs ar paredzamo traucējumu ilgumu Covid-19 pandēmijas dēļ.
               
            
         
         
            
               •Juridiskā instrumenta izvēle
            
            
               
                  Regulu grozoša regula
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               Šim priekšlikumam nav pievienots atsevišķs ietekmes novērtējums, jo Regulai (ES) 2016/1628 ietekmes novērtējums jau ir veikts. Šis priekšlikums nemaina minēto regulu pēc būtības un neuzliek jaunus pienākumus iesaistītajām pusēm. Tas esošā Covid-19 uzliesmojuma kontekstā galvenokārt ir vērsts uz divpadsmit mēnešu pagarinājuma nodrošināšanu pārejas motoru un ar tiem aprīkotas tehnikas ražošanai un laišanai tirgū. Šim priekšlikumam nav ietekmes uz vidi, jo šie pasākumi atvieglo tādu preču laišanu tirgū, kas aprīkotas ar motoriem, kuri saražoti pirms pandēmijas. Tas arī novērš vajadzību norakstīt citādi neatbilstošas preces, kas aprīkotas ar šādiem motoriem.
            
            
               4.IETEKME UZ BUDŽETU
            
            
               Šim priekšlikumam nav ietekmes uz ES iestāžu budžetu. 
            
            
               2020/0113 (COD)
            
            
               Priekšlikums
            
            
               EIROPAS PARLAMENTA UN PADOMES REGULA
            
            
               ar ko attiecībā uz tās pārejas noteikumiem groza Regulu (ES) 2016/1628, lai risinātu Covid-19 krīzes ietekmi
            
            
               (Dokuments attiecas uz EEZ)
            
            
               EIROPAS PARLAMENTS UN EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 114. pantu,
            
            
               ņemot vērā Eiropas Komisijas priekšlikumu,
            
            
               pēc leģislatīvā akta projekta nosūtīšanas valstu parlamentiem,
            
            
               ņemot vērā Eiropas Ekonomikas un sociālo lietu komitejas atzinumu
                  1
               , 
            
            
               saskaņā ar parasto likumdošanas procedūru,
            
            
               tā kā:
            
            
               (1)Eiropas Parlamenta un Padomes Regula (ES) 2016/1628
                  2
                nosaka prasības attiecībā uz autoceļiem neparedzētas mobilās tehnikas motoru emisiju robežvērtībām un ES tipa apstiprināšanas procedūrām. 
            
            
               (2)Jaunajām emisiju robežvērtībām, dēvētām par “V posmu”, piemērojamie datumi ir noteikti, lai sniegtu ražotājiem skaidru un visaptverošu informāciju un pietiekamu laiku pārejai uz jauno emisiju posmu, tajā pašā laikā būtiski mazinot administratīvo slogu apstiprinātājām iestādēm. 
            
         
         
            
               (3)Covid-19 uzliesmojums ir izraisījis traucējumu kritisko daļu un sastāvdaļu piegādes ķēdē, kura dēļ aizkavējušies motori un tehnika, kas aprīkota ar tiem motoriem, kuri atbilst mazāk stingrām emisiju robežvērtībām nekā V posma robežvērtības un kuri ir jālaiž tirgū pirms Regulā (ES) 2016/1628 noteiktajiem datumiem.
            
            
               (4)Ņemot vērā Covid-19 uzliesmojuma radīto traucējumu, ir ļoti iespējams, ka autoceļiem neparedzētas mobilās tehnikas ražotāji nespēs nodrošināt to, ka attiecībā uz motoriem un tehniku, kas aprīkota ar šiem motoriem, kam piemēro pārejas periodu, tiek ievēroti Regulā (ES) 2016/1628 noteiktie termiņi, neciešot nopietnu ekonomisko zaudējumu.
            
            
               (5)Ņemot vērā pašreizējos apstākļus un lai nodrošinātu iekšējā tirgus netraucētu darbību, juridisko noteiktību un lai izvairītos no iespējamiem tirgus traucējumiem, ir nepieciešams grozīt dažu Regulas (ES) 2016/1628 pārejas noteikumu piemērošanas datumus.
            
            
               (6)Ņemot vērā, ka šim pagarinājumam nebūs ietekmes uz vidi, jo attiecīgie pārejas motori jau ir saražoti, kā arī faktu, ka ir grūti precīzi paredzēt Covid-19 uzliesmojuma izraisīto kavējumu precīzu ilgumu, attiecīgo termiņu pagarinājumam vajadzētu būt 12 mēnešiem.
            
            
               (7)Ņemot vērā faktu, ka Regulas (ES) 2016/1628 58. panta 5. punktā noteiktais pārejas periods konkrētiem motoriem beigsies 2020. gada 31. decembrī un ka ražotāji līdz 2020. gada 30. jūnijam var ražot pārejas motorus, šai regulai būtu jāstājas spēkā steidzamības kārtā.
            
            
               (8)Ņemot vērā šo steidzamību, tiek uzskatīts par lietderīgu izmantot izņēmumu astoņu nedēļu laikposmam, kas minēts 4. pantā Protokolā Nr. 1 par valstu parlamentu lomu Eiropas Savienībā, kurš pievienots Līgumam par Eiropas Savienību, Līgumam par Eiropas Savienības darbību un Eiropas Atomenerģijas kopienas dibināšanas līgumam.
            
            
               (9)Ņemot vērā atbalsta vajadzības steidzamību, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī,
            
            
            
               IR PIEŅĒMUŠI ŠO REGULU.
            
            
               1. pants
            
            
               Regulu (ES) 2016/1628 groza šādi:
            
            
               regulas 58. pantu groza šādi: 
            
            
               (1)panta 5. punktu groza šādi:
            
            
               (a)otrajā daļā pirmo teikumu aizstāj ar šādu:
            
            
               “Attiecībā uz NRE apakškategoriju motoriem, kuriem III pielikumā noteiktais datums V posma motoru laišanai tirgū ir 2020. gada 1. janvāris, dalībvalstis atļauj pagarināt pārejas laiku un 18 mēnešu laikposmu, kas minēts pirmajā daļā, par papildu 12 mēnešiem tiem OAI, kuru kopējais ražošanas apjoms gadā ir mazāks nekā 100 autoceļiem neparedzētu mobilās tehnikas vienību, kas aprīkotas ar iekšdedzes motoriem.”; 
            
            
               (b)trešo daļu aizstāj ar šādu daļu:
            
            
               “Attiecībā uz NRE apakškategoriju motoriem, kuriem III pielikumā noteiktais datums V posma motoru laišanai tirgū ir 2020. gada 1. janvāris un kurus izmanto autoceltņos, pārejas laiku un 18 mēnešu laikposmu, kas minēts pirmajā daļā, pagarina par 12 mēnešiem.”;
            
            
               (c)pievieno šādu piekto daļu: 
            
            
               “Visu apakškategoriju motoriem, kuriem III pielikumā noteiktais datums V posma motoru laišanai tirgū ir 2020. gada 1. janvāris, izņemot ceturtajā daļā minētos motorus, pārejas laiku un 18 mēnešu laikposmu, kas minēts pirmajā daļā, pagarina par 12 mēnešiem.”;
            
            
               (2)panta 7. punktu papildina ar šādu d) apakšpunktu:
            
         
         
            
               “d) 36 mēneši no III pielikumā norādītās piemērojamās dienas motoru laišanai tirgū gadījumā, kas norādīts 5. punkta piektajā daļā.”.
            
            
               2. pants
            
            
               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
            
               
                  Eiropas Parlamenta vārdā –
                        Padomes vārdā –
               
               
                  priekšsēdētājs
                        priekšsēdētājs
               
               
               
            
            
               
               
               
            
            
               
               
            
         
         
            
                  
                     (1)
                  
                        OV C , ,  lpp..
               
               
                  
                     (2)
                  
                        Eiropas Parlamenta un Padomes Regula (ES) 2016/1628 (2016. gada 14. septembris) par prasībām attiecībā uz autoceļiem neparedzētas mobilās tehnikas iekšdedzes motoru gāzveida un daļiņveida piesārņotāju emisiju robežvērtībām un tipa apstiprināšanu, ar ko groza Regulas (ES) Nr. 1024/2012 un (ES) Nr. 167/2013 un groza un atceļ Direktīvu 97/68/EK (Dokuments attiecas uz EEZ) (OV L 252, 16.9.2016., 53. lpp.).